Miraḓo ya ḽaiburari na sekithara ya tshumelo ya mafhungo, mabofu na vhavhali vha vhaholefhali vhane vha shumisa dzibureiḽi kana vha vhala nga u phuphuledza, na vhathu nga u angaredza vha khou humbelwa uri vha te vhathu vho teaho uri vha tholiwe kha Bodo ya Ḽaiburari ya Mabofu ya Afrika Tshipembe (Blindlib) ngei Grahamstown. Bodo i ḓo vhumbiwa nga miraḓo ya 7 ine ya ḓo tholiwa nga Minisiṱa wa Vhutsila na Mvelele. Miraḓo yeneyo i ḓo shuma u bva nga ḽa 1 Tshimedzi 2007 u swika nga ḽa 31 Khubvumedzi 2010. Bodo i ḓo dovha hafhu ya nanga miṅwe miraḓo nga murahu ha miṅwaha miraru. Bodo i ḓo ṱangana luna nga ṅwaha ngei Grahamstown kha ḽa Kapa vhubvaḓuvha. Miraḓo ya Bodo i ḓo badelelwa fhedzi zwiḽiwa na vhudzulo na lwendo na zwiṅwe zwo teaho musi vha tshi ya miṱanganoni ya Bodo.
Mishumo mihulwane ya Bodo ndi u bveledza dziphoḽisi, u tendela mugaganyagwama na zwitatamennde zwa masheleni, u thola vhashumi, u eletshedza Minisiṱa nga ha zwi kwamaho Blindlib u ya nga Mulayo wa Ḽaiburari ya Mabofu ya Afrika Tshipembe, wa 1998 (Mulayo wa vhu 91 wa 1998).
Vhathu vho tiwaho vha tea u imela vhashelamulenzhe vhane vha vha na vhukoni ho teaho ha u thusa Blindlib kha u swikelela ndivho kana zwipikwa zwayo. Vha tea u vha vha na nḓivho ya ḽaiburari na tshumelo dza mafhungo, vhukoni kha zwine zwa kwama vhavhali vha mabofu na vhavhali vhane vha shumisa dzibureiḽi kana vha vhala nga u phuphuledza nga u angaredza, nḓivho ya u bveledza dzibureiḽi kana zwa u thetshelesa zwa mabofu na vhavhali vha vhaholefhali, vhukoni kha zwa vhulanguli na zwa masheleni, na zwa tshomedzo dza zwa vhashumi, nḓivho ya u vhambadza, u davhidzana, na u kuvhanganya masheleni.
Phindulo yo tou ṅwaliwaho i bvaho kha muthu o tiwaho i sumbedzaho uri u khou tendelana nazwo i kha fomo yo randelwaho ya u ta (ine ya wanala arali yo humbelwa).